作者:王維
標題:遊悟真寺
內容:聞道黃金地，仍開白玉田。擲山移巨石，咒嶺出飛泉。猛虎同三徑，愁猿學四禪。買香然綠桂，乞火踏紅蓮。草色搖霞上，松聲泛月邊。山河窮百二，世界接三千。梵宇聊憑視，王城遂渺然。灞陵才出樹，渭水欲連天。遠縣分諸郭，孤村起白煙。望雲思聖主，披霧隱群賢。薄宦慚屍素，終身擬尚玄。誰知草菴客，曾和柏梁篇。